text: Sprøjtemiddel i 260 husejeres drikkevand
  22 januar 2018 kl. 11.14
  Drikkevandet i Jernvedlund er forurenet af et sprøjtemiddel, der er forbudt i dag. Borgerne kan dog stadig bruge vandet.
  Drikkevandet i 260 ejendomme i Jernvedlund er forurenet af sprøjtemidlet desphenyl-chloridazon. Eller rettere sagt desphenyl-choridazon er et nedbrydningsprodukt fra sprøjtemidlet Chlorizadon.
  Der er målt op til 0,33 mikrogram af stoffet i tre boringer i Jernvedlund, og grænseværdien for det pågældende stof er 0,1. Borgerne kan stadig drikke vandet og bruge vandet i husholdningen, og der skal være langt mere i vandet, før det bliver skadeligt for mennesker.  Esbjerg Kommune arbejder på at finde en løsning. 
  To andre vandværker har sidste år fundet desphenyl-choridazon i deres drikkevand. Det drejer sig om Vilslev Vandværk små 11 km derfra og Torsted Vandværk ved Horsens.
  Chlorizadon
  Chlorizadon har været anvendt som sprøjtemiddel mod ukrudt fra 1964 til 1996, hvor stoffet blev forbudt. Det har været brugt i forbindelse med produktion af roer, rødbeder og løg.
  
  
  